钦定古今图书集成/方舆汇编/职方典/第1078卷
## 钦定古今图书集成/方舆汇编/职方典/第1078卷

| 钦定古今图书集成 方舆汇编 第一千七十八卷 |

| |

钦定古今图书集成方舆汇编职方典

第一千七十八卷目录

汀州府部纪事

汀州府部杂录

职方典第一千七十八卷

《府志》：“唐僖宗光启间，王绪陷汀州府，王潮及其弟审
知执绪以降。”

宋高宗绍兴间，赣、梅、虔州寇李敦仁等屡起犯汀州，
朝命统领将翟皋等将广东“摧锋军”平之。

《宋史赵希錧传》：“希錧字君锡，旧名希哲，登庆元二年
进士第，改赐今名。少扶父丧归，道遇寇，左右骇散，希
錧拊棺恸哭不慑，寇义而去。学于陈傅良、徐谊。既举
进士，调汀州司户。峒寇李元砺方起，汀人震惧，郡会
僚佐议守城，希錧下坐无一语，守异之曰：‘不言得无
有所见乎’？希錧曰：‘守城非策也。距城三十里有关曰
‘古城，若悉精锐以扼其冲，贼不足虑矣’’。”守以付希錧，
人为危之。希錧至关，审形明间，申令谨候，分画粗定。
贼已遣谍窥关，希錧得谍诘之，纵其举火相示，而羸
师以误之。夜半，贼数百衔枚突至，希錧严兵以待，贼
且至，始命矢石俱下，贼无一免，馀党闻风而遁。希錧
引还，老稚罗拜相属，希錧繇他道以避之。事闻，诏升
州推官。

《府志》：“理宗绍定三年二月，晏头陀啸聚潭，飞磜残破，
宁化招捕使陈韡及刘纯击破之，复谕降连城七十
二砦。贼溃，头陀伏诛。宁化贼关胡麻等入寇，破上杭
县城，摄县事赵时钺以计剿平之。”

恭帝德祐二年六月命文天祥为同都督七月开府
南剑州，经略江西十月帅师次汀州。

端宗景炎二年，元兵破汀关，天祥遂繇梅州过岭，至
雩都，与元兵战，大捷。会汀州有伪天子黄从者，麾下
斩其首送行府，兵势复振。

元世祖至元十七年，汀漳寇廖得等作乱，伏诛。
十八年，汀、漳寇陈吊眼作乱，诏诛首恶，馀收兵仗系
送京师。

十九年，命征蛮元帅完者都等平吊眼《巢穴》寇父文
桂及兄弟桂龙、满安纳款。命护送京师。流桂龙于“憨
答孙”之地，其党悉平。

延祐二年八月，赣贼蔡五九陷宁化，僭称王。诏遣江
浙行省平章张驴等讨之。九月五日，众溃，五九伏诛，
馀党悉平。

至正六年六月，连城寇罗天麟、陈积万叛，陷长汀县，
福建元帅府经历贞宝、万户廉和尚等讨平之。是年，
罗天麟、陈积万等陷上杭，江浙行省右丞总都不花
合江西行省右丞秃鲁，统兵三路进讨，贼战不利，遁
踞山寨，负险自固。至十二月，其党罗德用杀天麟、积
万以降，馀党悉平。

十八年，红巾寇乱，陈有定平之。

二十一年，陈友谅使其抚州将邓克明陷汀、漳、延平
等路，行省参知政事陈有定复之。

二十二年，土贼曹柳顺据曹坊，拥众万人，蚕食诸县。
一日，遣先锋八十八人往明溪取马，众莫敢拒。时陈
有定为明溪寨兵牌，计取其兵器，尽殄之。柳顺怒，亲
率步骑数千，将屠明溪。有定乘柳顺营，自惊，急驰击
之，斩获殆半，遂进围曹坊，擒柳顺以归。事闻，授有定
明溪巡检，以次平诸寇之据堡砦者，自是寇不敢作
乱。

明太祖洪武元年，御史大夫汤和率大兵克福建，陈
有定就擒，汀州路总管陈国珍以城降。

十八年，来苏锺子仁作乱，队长张爱力战之，以“捣巢”
深入，被杀。

正统十四年，沙尤寇邓茂七作乱，遣其党围汀州。推
官王得仁婴城固守，卒平寇全城。寻将兵击寇孽于
宁化，卒于军破。上杭县，邑民邵缙绅妻陈氏、缙缨妻
黄氏被执，俱赴水死。诸生江瀚死于汀州城下。
天顺六年，胜运山背人李宗政愤邑豪侵夺，有司弗
能禁，招诱流亡阙永华等作乱，自号“白眉”，破县治，义
民张秉和死于贼。次年，巡按御史伍骥亲督兵剿之，
都司丁泉阵亡，骥督战益急，宗政等寻就擒。

成化十三年冬，溪南贼锺三、黎仲端等哨聚，劫掠四
出。巡按御史戴用剿之，未克。十四年诏起右佥都御
史高明捕治。明行县，招抚流亡。计授副使刘城，擒巨
魁仲端等十一人，平其馀党。十七年，贼复起。义民吴
海斩锺三，海亦死于阵。

二十三年，胜运贼刘昂、来苏贼温留生纠武平贼箬
采、丘隆等数千人，攻掠江西石城、广昌、信丰，广东揭阳等县，杀官劫库。三省奏闻，漳南道兵备伍希闵奉
敕专驻县，檄府知事周琛、指挥刘广，授以方略，擒三
酋，馀党以次平。朝遣刑部郎中锺洪临县审录，悉枭
于市。

弘治八年，来苏贼刘廷用、张毓、陈宗寿等聚众攻劫
江西金会昌、宁都，转掠广东程乡等县。朝廷命副
都御史金泽节制江西、广东、湖广、福建四省，专镇赣
州以抚捕之，寇渐平。泽复奏荐伍希闵备兵汀、漳，于
十年莅杭《里老》，佥呈“来苏等里保安、砂布等处，接广
之程乡、松源，积年贼徒恃险为乱，若张、若罗尤逞凶。”
乃募骁勇李福瑛、邓惟端等分布伺察，计擒贼首张
鉴、罗福兴等五人。又诱保安贼首罗景玹，张景自首，
即刑之。又诱擒沙布贼首锺孟泰、郑继稔、廖广富等
一十三人，各正法，群贼始戢。

正德二年，程乡县《石骨砦》、松源等处盗发，程乡人李
四子乘机结党，倡言平粜岩前，贼首陈裕应之，遂分
立二十营，肆劫杭邑，罹害尤甚。

五年，江、闽、广三省交界大帽山等寨张番坛、李四仔、
锺聪、刘黄镛等作乱。三月，程乡贼李四仔分党攻叶
坊，乘胜破宁化，大肆淫虐而退。

七年，会三省官军驻上杭县，四面把截，捣其巢，擒斩
李四仔等，招抚胁从，馀党乃散。

九年三月，流寇叶满总等攻宁化县，深入，势甚猖獗，
官军寻讨平之。

十二年，岩前馀寇刘隆等复炽，而内多胁从。虔抚王
守仁驻节于杭，观军不进，亲书告谕，翻刻千数张，遣
老人刘本等分驰各地方，晓以祸福，许其自新。隆等
感悔乞命，其党悉解散。王公班师回汀州。

十六年，广寇林壬孜薄城，巡道范辂以乡兵御之。典
史梁胜聚射杀二贼，为象峒乡夫所卖，败于演武场，
民壮郑稳等被杀。壬孜寇武平邑，勇士张士亨杀之。
嘉靖十年正月，贼首傅仁敬等十四人，杀狱卒锺赖
端等而逃，寻捕获，伏诛。

十九年冬，贼首黄信作乱，清流知县欧阳建平之。
二十年，溪南三图贼杨世聪、王五等四十人劫长汀
县境，杭民李日杭应募剿之，阵亡于胡坑铺。后世聪
等为永定官军所擒。

二十二年癸卯十月，土贼李受纠众营于狮子岩水
碓坑，劫掠柳杨里。汤胜宗及李通抚家，宁邑大警，官
兵追捕之，乃散。上杭溪南盗张文政、朱子猴、张日洪、
葛得旺等寇江西赣州，杀指挥斯邦爵，流劫者岁馀。
二十三年秋七月，李受潜寇清流，知县陈桂芳觉而
袭擒之，馀党悉平。

二十四年，巡抚虞守愚、巡道郑炯、守备俞大猷授义
民练弘、丘远崑、赖荣祖等，领兵袭捣贼穴，皆诛之。
三十二年，溪南盗葛用贵、刘凤爵、胜运盗陈秀奇及
大埔刘全等流劫龙岩、大田、连城，巡道梁佐督兵剿
之，用贵伏诛，凤爵等就抚。邑诸生锺易、丘爱有招谕
力云。

三十六年丁巳，广寇顾子传攻宁化县，相持半月。以
曾轲谋，用力士黎永逵擒子传杀之，贼遂散去。
三十七年九月，流寇劫掠，经过清流县白石桥，民兵
逐之。是年，上杭溪南三图张四满等起为盗，势猖獗。
巡道王时槐提兵压其垒，生擒之，散其馀党，因立“抚
民馆。”未几，上饶盗梁宁入寇在城，里人张壁秀应募
为卒长，御之黄铺间，力战而死。周效良被执，裂尸，从
死者凡数人。

四十年二月，胜运李占春者，福瑛之裔，世捕其土。因
岁饥，率所部罗廷秀、李迺暄、卜廷诏、张节等以“平谷”
为名，日间众至万人，劫永定。同知黄震昌遣义民赖
一凤等招之，不从。巡道金浙督三县兵合剿，永定兵
自汤湖、鼓楼冈进，本县兵自安乡、半迳进，连城兵绕
贼后，战未决，县兵却，贼众冲之，死半迳者数百。贼乘
胜抵南冈，兵争先渡溪，溺死者又数百。一凤等亦死
于垒。浙乃檄武平令徐甫宰、邑诸生李琛持文告、金
帛招之；占春等降，而淫暴如故。双坑人丘廷盛与迺
暄谋杀廷秀。已而迺暄惧祸，复构廷诏等反浙；又遣
诸生李嘉言往抚。为贼所胁，不屈，骂贼死，势焰益张。
双坑丘明裕有女，占春迫夺之；明裕绐以亲迎成婚，
醉以酒而扼杀之。贼党复勾广寇攻杀明裕，明裕二
子守长、守端，请兵血战，迺暄等俱被戮。追奔至广界，
歼其遗党。是年六月，上饶盗梁绍禄入寇，邑民锺世
暄妻丘细姑不辱，骂贼而死。

程乡贼首林朝曦、梁统，三涂贼首萧、刘二姓攻宁化
县，势甚倡，相持四十日，造云梯薄城，知县陈天祥于
佛狼矶破之，贼失利去。

四十三年，饶平寇罗袍等五千馀，由箭竹隘突至，肆
劫城外村落，男妇被杀者七百馀人，以积雨溪涨，不
敢犯城，官军逐之，潜引去。

天启七年丁卯，武平贼发宁邑报警。

崇祯元年正月，广贼平远人龚一、龚二、龚三为倡，及苏丫婆、赖颠四、花腰蜂、黄满、梁和尚、锺成旺、丘南髻、
刘钩鼻等数百人，焚劫日炽。三月，巡抚朱钦相调指
挥刘震、百户李中秀领兵三百，会武平守备陈应元，
两路合剿。震及中秀至岩前，贼潜遣数人，诡为武平
官军，称应元统兵相候。二将信之，遂前进。贼分左右
翼围住，官军惊窜，二将皆为贼磔死。四月，守道董象
恒委把总韩应琦等分领漳兵四百六十人，许胜、刘
汉廷等领《三图》兵三百四十四人进剿。汉廷刺杀贼
首龚二，贼溃宵遁，夺获马匹甚多。五月，巡道偕知县
吴南灏督领守备张问行、浙兵千人，把总韩应琦、曹
经、许务等兵千馀人，至上登、象峒等处，分营犄角，散
谕贼之胁从者二千馀人。及战，大败之于铜盘岭，斩
级九十馀，生擒三十馀，获器械无算，遂直捣员子山、
“石《骨砦》”、梅子畬等巢，悉焚之，馀党遁去。六月，贼寇会
昌，都司甘燿率百户曹经等统兵分截。经遇贼于东
流坑，接战，水冲急，经跌石溜中，被贼扼死。把总朱球，
哨官罗应时、马万宗及官军死者数十人。七月，贼攻
安远、会昌，遁归，恐杭兵截归路，声言将取道蓝屋，攻
上杭。知县吴南灏测其诡计，先率三图兵兼驰至中
堡，闻贼已围武平，从小路当风岭直扺城下，已逾二
更，贼惊，宵遁。南灏麾许胜等追至中赤地方，斩首百
馀，生擒数十人，蹂践死者尤众。十月，巡道曾樱檄知
县吴南灏督《三图》兵至象峒，中军守备李铎领营兵
先到，贼从小路突至，官兵惊溃。铎急下马让南灏曰：
“某战死沙场，分也。公全城倚命，须急去。”南灏因疾驰
马，又为贼炮所伤，哨官黄祥又急以马易之，乃得归。
铎步战，格杀数人，力竭为贼所杀。十一月十七日，贼
自佛子冈来，如蚁屯聚教场中。次日求招安，当事佯
许之，城中居人尽忿，樱闻，乃手书牌招兵。时赖思养
及温子魁共率千馀人，赖君选、丘汝华、李朝育亦率
数百人叩辕门，愿出杀贼。樱授胜、思养方略，率兵自
榕树门出，绕城东直趋教场。贼不及备，许胜挺身入，
一贼来交锋，杀之。刘汉廷杀一贼，葛廷龙杀一和尚，
城上喊起如雷，贼败走，官军追杀甚众。至雷公寨，日
晡兵还，获器械锱重无数。十二月，巡道曾樱先期令
举人李鲁、贡生詹弥高赴潮州谒兵道谢琏，会兵捣
巢。许期还报，乃令典史李日瀚密召象峒乡兵。至十
四日，知县吴南灏勒兵驻南岩寺，武平知县巢之梁
率象峒兵千馀亦至。次日，两县督指挥张大伦、严明
及赖思养、温子魁等分兵搜剿，斩获数百人。经一岩，
孤悬如燕巢，贼匿其中。主簿顾所行，投火熏之，贼沿
岩走，急以铳击之，斩首十馀级。复烧田墨迳，搜南坑
尾、野猪窠等巢，贼首谢和尚、锺书公、刘尖鼻皆擒斩，
馀遁入员子山。复遣张大伦、李国英等同广兵四处
把截。群贼皆入石砦，设木栅自蔽。大伦等以火攻破
之，死者过半。是年三月，苏贼等攻掠武平属地，徐守
备、刘指挥死战，千百户死者亦数员，郡邑大震。十一
月，贼抵上杭城下，分巡道曾樱招《三涂》兵，乘懈击之，
杀贼五百馀人，花腰蜂、竹篙溜皆就擒，馀贼复归洞。
十二月，巡道曾樱洗贼巢，凡岩前、象峒及米坑、箬菜
诸乡，无少长悉戮之。藓阿婆有众五百人，平远金知
县佯抚之，计戮无孑遗。谢志良就抚于惠潮道官，以
把总

二年己巳，员子洞寇发，官兵击之，城赖以全。

四年辛未，平远贼锺凌秀与弟复秀，聚千众于连子
山铜鼓嶂，宁邑报警。二月，贼掠永平寨，杀官军二百
有奇，守备、千百户、把总皆死。旋札黄蜂隘，知府林联
绶调兵御之，指挥严明被执，千户刘尧、百户张机不
屈死。二月二十六日，贼突出瑞金县，札南门冈，为豪
江振熙、僧守贞所败，尽弃辎重，徒手趋还杨家巷。林
守惩前败，不发兵堵截。贼复收残孽，整队而掠高吴，
官兵御之，指挥王应官、张大伦，把总王国佐、赖思养、
赖君迁、曹纬咸败死。次日，巡道顾元镜复遣指挥韦
某、百户张耀接援。韦闻败先窜，张战死。九月，督抚熊
文灿提兵入汀会剿。十月，参将郑芝龙师驻三河埧，
督官兵捣贼巢，遇贼于丙村，斩馘三百馀人。次日，贼
迎战，又斩贼三百馀级。陈二总乞降，不许，并斩之，焚
其巢而还。是年三月，广寇锺凌秀等数千人剽掠高
梧，知县陈正中率兵合剿。时总兵谢弘仪屯高梧，与
贼对垒，被贼杀伤百馀人。巡道中军守备吴奇勋，千
总林应龙，指挥黄应官、张大伦，把总赖思养、赖君选、
曹纬、王国佐皆死于阵。次日，许胜督战不利，官军又
伤百人，三啚把总陈大策、陈万振、童缙及汀州应袭
把总张耀俱被杀。九月，凌秀等复聚《石骨砦》。巡抚熊
文灿驻县，檄参将郑芝龙弟守备郑芝虎剿之，凌秀
就缚。

五年二月，凌秀弟复秀叛，聚党五百馀人，由绿水潭
至回龙冈，劫毁民居。巡道顾元镜遣把总许胜、百户
赖其勋等御之。其勋先至高毛溪，馀兵观望不进。胜
营中俄发一炮，贼觉，分翼截逼。其勋孤军无援，血战
而死。八月，虔抚陆问礼移镇汀州，以汀州同知黄色中偕巡道顾元镜、总兵陈廷对屯程乡。九月，搜铜鼓
嶂、员子山、松源、蓝枋等处，斩贼郑蛟精、九良星等一
百三十馀级，生擒郭和尚、水鳖蛇等一百八十馀名。
十一月，巡道设太平宴于演武亭。是年壬申，郑芝龙
追贼至石窟都，锺凌秀以贼二百受抚。二月，锺复秀
复叛，招馀党三百馀，焚掠蓝屋驿，复由渌水潭至回
龙冈，焚劫甚酷。顾巡道遣百户赖其勋等御之，战死。
谢志良追兵亦至，战败死者百馀人，赖明诏亦陷阵
而死。

十三年庚寅七月十六日，宁化知县徐日隆，奉三院
文，率民兵往中宜地，拘犯李流名、李简。流名挥党杀
民兵孔扬、贾伦。七月二十一日，推官宋应星单骑入
中宜地，诱谕李流名，誓保无他，遂挟流名就府狱。知
府金同推官会审之，惟长系流名，而释其党，岭北道
陈士奇善之。

十七年四月，贼首张恩选、猪婆熊、来苏里人锺云龙、
郑满子、游细子等剽掠上登诸处，官军战于宝坑，威
远守备李国祯、上杭副中军许绍美死之。至七月，复
掠黄坑、河坑诸处。巡按御史陆清源，檄县遣三啚兵
许胜、葛登标等分剿，杀贼总郑满子、杨和尚等。时村
落俱无楼堡，贼沿乡焚劫，来苏、胜运、白砂、古田诸里
无不残戮。及十月，恩选合江西瑞金、会昌、安远、长宁
群贼数千，由蓝屋一路劫掠。巡抚张肯堂以十二月
抵汀州，遣游击张一俊、陈天榜等分兵尾击。自除夕
前二日至元旦后五日，馘斩贼魁数十人。恩选乃就
参将包象乾营乞降，寻散遣归。次年丙戌七月，张恩
选复煽合葛登标，纠集广寇王九万、何新登、张秤锤、
赖若孚数千人围城。巡道傅天祐悉力守御，以诸生
黄申龙参军事。时城中民高道化通贼为祟，申龙询
得其状，诱杀之，并杀其奸党百馀。贼犹未退，夜半袭
东城，城上大铳突发，毙贼前锋葛伦及骁勇十馀。贼
惊以为神，烧营遁走。又兴、泉贼大炽，督抚张肯堂提
师捕之，稍戢。而粤寇萧声、陈丹等率众数千，号“阎罗
总”，剽掠虔州部境，渐逼汀，郡邑告急。张抚军遣兵五
百援汀，时贼已札汀之古城镇，焚戮备惨。八月十二
日，清流县铁石巡简司报炉贼窃发，劫掠各乡村。冬
十月十八，援兵至汀，迳趋古城，至观音铺，不知地利，
堕伏中。贼首尾击之，歼者三百馀人。把总林深、郑雄
死之，傅玉麟逸免，贼亦退瑞金属境。是时锺凌秀之
馀党张恩选者，号“猪婆龙”，聚众数百人，与阎总遇，欲
与之合，而粤寇狠戾甚于张，彼此藉为声势而已，终
不能合也，而杭、永、瑞金诸村，萧然无鸡犬矣。宁邑大
戒严。十二月十三日，张抚军由省至清流县，委主簿
俞为斌招抚贼。俞亲入巢穴，于十五日入城谒张抚
军，备陈情由。抚军委宁化知县于华玉谕抚炉贼三
百馀人，发包参将部下入伍前往湖广出征

乙酉年春正月，张抚军驻上杭，以宁化知县于华玉
监纪“阎寇”从汀境出宁化之淮土，大肆焚掠，邑大震。
四月二十四日，阎寇复同贼首谢志良反，攻汀州城
守兵击散。五月初七日，宁化贼首邹华统集千众，至
曹坊，劫烧民房。新任上杭巡道王某途为贼阻，寄驻
中司同知县陶鸣惊坚守城池，禁民夜行。果获奸细
二人，押至黄泥塘，乱箭射死。八月，粤寇不知主名，攻
归化不克，获至清流，凡江坊、廖武坪、田源、马坑各寨，
悉被攻破，掳掠男妇，焚毁米谷无算。十月，粤寇复抵
归化城下，大治攻具。知县华廷宪告急，巡道于华玉，
提兵御之，调宁化、连城及泉上下里乡兵赴援，贼退，
以捷闻。十一月初二日，抵清流城，札营东门外大塘
边、北门河背，共五六千众。难民赶来城者，杀死二十
馀人。四山插旗，称大元帅，牌书郭府，为勤王事，差本
地僧人投书借粮，不杀放回。初四日卯时，率千馀贼
围攻龙颈城，适遇进表官役善射，连中数贼，守城民
兵亦下城追击，遂不复攻。初五日，贼仍攻北门，有沈
二府家丁颇众，铳箭各伤数十贼。本日巳时，郡发“威
远营”兵至，赶杀大败，死者甚众，邑赖以全。

明王世懋《闽部疏》：“西三郡水皆朝宗于福，自长乐入
海。独汀水南行入于潮阳，水名从丁南位也。故七郡
鹾政统于福转运，而汀独食广盐。”

汀州地大而交于旁省，山川之胜，多于建、延。自长汀
以南，上杭以东，险恶多瘴。闻裴太仆云：“其属邑永定，
与漳之龙岩接境处有洞，奇甚。”意此类尚多没蛮落
中不知耳。

归化故无县，成化间，割郡之宁化、清流与延之将乐沙为县，至今生聚寥落，然境内雅多奇观。余所游有
狮子岩、滴水岩，而滴水岩为最胜，见余《赋》中。其东接
将乐，则玉华洞出焉；西抵清流，则玉华西洞岿然道
左，盖其地实灵巧所钟也。

玉华石，出将乐，然不产玉华洞中，近益艰得。滴水岩，
大胜宜兴善权洞。所不如者，善权下有水洞耳。玉华
洞石色不如宜兴张公洞，而迤逦可七八里，中小洞
幽岩，无虑数十。滴水成井，溢井成河。粤王各适，无张
公偪仄之苦，故为胜之。

汀郡小岩可游者，曰“霹雳岩、朝斗岩、苍玉峡”，是宗子
相、徐子与故宦游处，题咏颇多。“朝斗岩”差远而幽，馀
皆近城。

汀人多种李，二月时，田园碎白满野，时间红桃缤纷
可喜。入延境绝不见李，而特多梨花。梨称建阳为佳
产。

余始入建安，见山麓间多种茶，而稍高大，枝干槎枒，
不类吴中产。问之，知为茶油，非蔡君谟贡品也。已历
汀、延、邵，愈益弥被山谷，高者可一二丈，大者可拱把
馀，以冬华，以春实，榨其实为油，可镫、可膏、可釜，闽人
大都用之，然独汀之连城为第一。闽之人能别其品，
自崇安周八郡，驿路三千馀里而遥，路皆甃石，独漳、
泉间稍因刚土耳。一望盘纡，修洁可镜，担夫行子𪨗
迹不沾尺土，为工亦钜矣。若吴之白公堤，杭之苏公
堤，以两公横得名耳。以数计之，盖万寻方寸也。
《八闽通志唐志》云：“开福、抚二州山洞，置汀州。”自今考
之，州之南境，旧为新罗县，隶泉州，北与石城、南丰、将
乐、建宁、泰宁为邻。南丰隶抚州，而建、邵犹未郡，诸所
隶非抚即福。时闽中止福、建、泉三郡耳，故以福、抚二
州言。而四山崇峻，盘互交锁，其民狞犷，群盗屡作，当
时谓之“山洞”固宜。

宋郑文宝尝过缑氏山，有诗云：“秋阴漠漠秋云轻，缑
氏山头月正明。帝子西飞仙驭远，不知何处夜吹笙。”
后晏殊守洛，过而见之，取乐天语书其后曰：“此书在
在处处有神物护持。”又《题绿野堂》诗：“水暖凫鹥行哺
子，谿深桃李卧开花。”欧阳修谓不减王摩诘、少陵，惜
全集不传，脍炙诸公谈薮仅此存耳。

《府志》：新罗城在龙岩。《漳志》云：在汀州境。《一统志》云：开
元末，于新罗故城东置长汀，为汀州府治。《寰宇记》：于
开元末，新罗令孙奉先昼假寐于厅事，见神曰：“吾新
罗山之神，从府主求一牛食。”按此，则新罗乃山名，当
在长汀之西。晋、唐因之以名县，非今之龙岩城，即古
之新罗城也。

《杭志》：“宋皇祐间，贡金百六十七两。”按史，太平兴国初，
天下产金六州，闽惟汀有之。至是中书备对其数可
考若此，今则亡矣。山川所产，何常之有。

《通鉴纲目》载：“元顺帝丙戌六月，罗天麟兵起，破汀州。
乙未六月，我太祖起兵，自和阳渡江，取太平路。”观此，
则天麟亦陈胜之流，于元为叛，于明为义。今殁世数
百载，英灵显赫，庙食一方，岂偶然哉！

王世贞曰：“陈友定被执死，竟不得辱身而易志。彼其
起农贾，夺所业而兵，非有父兄服休之素也；从市人
子弟，约束乌合，非有吏士之守也；竿旗而扰刃，非有
武库之利也。一旦委质云烝，龙变中原之墟，去元而
复为者，十有馀岁。闽粤中立，兵革之间，越山海而委
输，彼其反掌瞠视，为陈、张所为，岂不易易哉？卒至驱”
妻子骈首东市，乃其喻于节明矣。吁，友定亦人杰哉！
编修赖世隆有诗

阳明王公书《佛郎机遗事》，见素林公闻宁濠之变，即
夜使人范锡为佛郎机铳井抄火，二方手书，勉予竭
忠讨贼。时六月毒暑，人多道渴死，公遣两仆裹粮，从
间道冒暑昼夜行三千馀里以遗予，至则濠已就擒
七日，予发书，为之感动涕下。盖濠之擒以七月二十
六，距其始事六月十四，仅月有十九日耳。世之君子，
当其任，能不畏难巧避者鲜矣。况已致其事，而能急
国患、逾其家如公者乎？盖公之忠诚根于天性，故老
而弥笃，身退而忧愈深，节愈厉。呜呼！是岂可以声音
笑貌为哉！尝欲列其事于朝，顾非公之心也。为作《佛
郎机》私咏，君子之同声者，将不能已于言耳矣。《佛郎
机》，谁所为？截取比干肠，裹以䲭夷皮，“苌弘之血衅不
足，雎阳之怒恨有遗。老臣忠愤寄所泄，震惊百里贼
胆披。徒请尚方剑，空闻鲁阳挥。叚公笏板不在兹，《佛
郎机》，谁所为？”正德戊寅之夏，福建按察佥事周期雍
以公事抵赣，时逆濠奸谋日稔，远近汹汹，予思预为
之备，而濠党伺觇左右，摇手动足，朝闻暮达，以期雍
官异省，当非濠所计及。因屏左右语之故，遂与定议。
期雍归，即阴募骁勇，具械束装部勒以俟予。檄晨到
而期雍夕发，故当濠之变，外援之兵惟期雍先至，适
当见素公书至之日，距濠始事亦仅月有十九日耳。
初，予尝使门人冀元亨者，因讲学说濠以君臣大义，
或格其奸。濠不怿己而滋怒，遣人阴购害之，冀辞。予
曰：“濠必反，先生宜早计。”遂遁归。至是闻变，知予必起兵，即日潜行赴难，亦适以是日至。见素公在莆阳，周
官上杭，冀在常德，去南昌各三千馀里，乃皆同日而
至。事若有不偶然者，辄附录于此，聊以识予之耿耿
云。庚辰正月日。

汀猺人。与虔、漳、潮、循接壤错处，以槃、蓝、雷为姓，三姓
交婚。女不筓饰，裹髻以布。男结髻，不巾不帽。随山种
插，去瘠就腴。多在深山中，编荻架茅为居。善射猎，以
毒药涂弩矢，中兽立毙。其入城贸易，多竹器、蜂蜜及
野兽、山禽之类，不输官差，只食力了山，主税赁耳。《桂
海虞衡志》：“猺本槃瓠之后。”范晔《后汉书》：“槃瓠，帝喾之”
畜。狗负少女入南山，止石穴中，生六男六女，惟自相
夫妻。织绩木皮，染以木实，以为服饰，号曰蛮夷。盖楚、
粤为盛。闽中山溪高深之处间有之。兹槃、蓝雷，固其
种类也。汀人俗呼籓篮篓，又呼𤲞客。
《唐书》：宦官杨思勗，罗州人；田令孜，蜀人。而宋陈石堂
普皆以为闽人，有咏闽中诗：七闽转海即洙泗，仅有
令孜与思勗，令人不忍读史书，不胜林壑谿山辱。按
唐时诸道进私白，闽中为盛，坐是闽多阉。私白者，阉
儿也。然则思勗、令孜，大抵然矣。汀之先代不可考，其
在国朝归、永间有之，其名胡可泯也？归化则有萧通、
东厂萧忠、司礼监杨昌、东厂张昇。景泰甲戌，内台习
天文，掌进奉御左少监萧兴，御用监连通、陈广、邓忠、
阮澄、黄永法、杨明，司礼监秉笔共十一人。永定则有
廖堂，差镇中州、河南等处廖广，尚衣监廖宣，御马监
廖銮，司礼监廖辉，内官监廖忠，御用监廖祥，都知监
游孜，御马监游泗，司礼监罗成，镇守孝陵卫张祐，内
官监张旭，尚膳监赖升，酒醋局大监温祥，内隶监共
十四人。至天启间，有司礼魏良卿，原籍连城，而不附
魏，珰忠贤之焰者。彼永定廖积，先年出入逆瑾门下，
尚怙势妄奏，上永疆米，构成五十年之争，祸不更惜
耶？

《纲鉴》载，宋真宗景德四年丁未，汀州黔卒王捷，自言
于南康遇异人姓赵氏，授以小环神剑，盖司命真君
也。宦者刘承珪以其事闻，赐捷名中正。是年五月十
三日，言“真君降于其家之新堂，是为圣祖，而祥符之
事起矣。”又按之史称，“真宗宽仁慈爱，有帝王之量。然
好奉道教，信惑异说，于是天书屡降，东封西祀，王钦
若、丁谓等五鬼用事，制作纷纷，灾异叠见，而宋之元
气索矣。”究其首事，特起一汀卒之妖言，而浸淫流祸，
遂至于此。今考之景德丁未后戊申即改祥符元年。
计王捷事去定光辛亥赵守奏荐，及癸丑朝谒之时，
先后五六年间耳。乃知有正便有妖，有佛便有魔，同
时同地，“定光”之加号，尚出神宗、高宗以后之追封。当
时虽有郡守奏荐，异迹昭彰，亦只赐“南安均庆院”额
耳。王捷一妖卒，因宦者以进，其所称说，矫诬无据，遂
得蒙赐易名。越二年己酉春二月，以方士王中正为
左武卫将军，则幺麽黔徒，至俨然秩爵以荣之矣。佛
高一尺，魔高一丈，果其然耶？《志》称汀地崇山复岭，俗
尚武勇，当深谷斗绝之处，往往挂刀升层崖，如履平
地。勿论前代，自洪武元年陈谷珍归命，逮正统、成化，
妖民作梗，两烦王师，且界联江广，绎骚尤易。正、嘉后，
特设虔台兼抚之。岂魔氛遗习，洗涤尚有未净耶？迩
庚辛间，武平煽乱，中多妖徒为祟，砍杀卫所官吏，大
费经营。今虽稍就驱戢，未忘蠢动。乃数月来，有传所
谓“密密教”者，即《白莲》《无为》之类，而其名更鄙。崇祯乙
亥，有钱谦义，苏州府常熟人，以邪术魇人来江。皈依
者，食以米糕一片，辄如醉梦，弃室家，断荤酒，即壶秤
俱不近手。集众数百人，不分男女，入夜焚香，摩脐说
法，毒流郡邑。后以拐舒姓室女，逃自宁化，捕获，械死
于狱，党众星散，而其术尚有传习者。

马文铨中丞驯孙，善诗，精岐黄，问疾赈贫，不取人赀，
郡邑大夫竞致之。铨肮脏自贵，痛斥𤜶媚，不欲家于
官，称清白吏子孙焉。其乐贫赁居，自题门曰：“得句漫
云：还似鹤，营巢滋信不如鸠。”一种潇疏清韵，至今可
想。又有联句如：“贫富循环物，儿孙报应头。”如“检书烛
尽鸡鸣后，捣药声高月上初。”乡人咸脍炙之。至游山
题壁。纵笔尤多奇句。

吴人顾圣之，字季狂，善诗。游紫金山，杭人诵其俪语
云：“金光日荡长生草，紫气天标太乙台。”《谷日过桃源》
云：“佛国有山常戴雪，仙源无涧不飞花。”

滴水岩，郡伯沈应奎更名“灵隐”，洞天有说，附八韵以
纪之。

上永疆界粮米，自成化十三年分设久定。弘正间，经
郑锦、吴璘、谢銮謟附廖积，扶同捏奏，沮挠黄册，聚众
三百馀徒，执械开旗，围绕府馆，司理秦僎惊悸成病，
郡伯邵有道亲诣抚谕，不服。构结乡官赖廷用，劫邑
令邢瑄诬告株死。迄嘉靖十一年，兵宪梁世骠验查，
事始帖然。

汀俗佞佛，民间借祈报之礼以间行怪事。如郡城正
月初七，鄞河坊迎神于南廨寺前，将长竹二竿结伏
虎佛号牌于上艰。嗣者分党纠集，候迎神毕，钩牌坠下，听各攘臂分抢。抢获者众，用鼓乐果酒导迎归家，
以庆举子之兆。间有获应者，不记肇自何年，俱市井
好事之徒为之。又郡城东十里有庵，呼为“师福”，田中
祀神曰“总管”，刻木为人形。一种痴妇，远就抱之，云归
当有孕。岂空桑巨人迹之有神感耶？近年虎衔总管
神至山门，此风少杀。郡城迎春日，胥役辈赁鬼面妆
扮雷神，县拨见年里长供应之。前迎春三日，云“试春
雷”，连群引类，望门屠鸡索赏。又有一种市井为舞小
鬼者，每年自正月十一至元宵止，沿街人家跳舞乞
赏。崇祯七年春，张直指应星按汀禁之，勒碑卫前
定光寺收贮《定光伏虎禅师敕命》二道，文皆番字，内
夹译文一纸，为至正二十六年。

汀俗，四月八日，僧为乌金饭，即青精饭也。杜诗：“岂无
青精饭，使我颜色好。”一名南天烛，又曰黑饭草，以其
可染黑饭也，道家谓之青精饭。故《仙经》云：“服草木之
正气与神通，食青烛之津，命不复陨。”盖谓此也。
《旧志》载私家别业，如长汀李郎中坚之卧云书屋，为
郎中归田授徒处。清流雷朝用之。柳庄谢廷柱记。雷
瑄之远思堂，余袆《记》、上杭丘侍御道隆之练塘书院、
丰稔寺后，连城童昱之东皋，清隐李庆有赋，今皆未
纪。独清流赖编修世隆之《书庄》，归化揭应祯之望亲
亭，则以杨学士、刘尚书之诗存；而新勒马中丞、裴恭
靖之祠堂，则又以国恩重，原不埒于私创者也。他如
郝忠谏凤升之《杞林》，邓户部向荣之《东墅》，康郡丞诰
之龙山梧竹馆，林司理向阳之池馆，中贮花石，郡士
夫多宴游其中。吴宪副廷云之雅园，龙山前，马明经
天根之橘绿园，自为《记》。有集吴宪副联，以“溪色笔花
点，山光藜杖开。”问字者多留题云：“胡孝廉之艺圃，皆
别业之以人重者。”而圣金墩前之近水楼，则马生上
荥辑《志》处也。俱未特书，乃约略附载，亦将随《地志》“灵
杰”云尔。

杨志云：《宋史》：太平兴国后，天下产金，六州在闽，惟汀
有之。邑之金山，康定间尝产金。至皇祐时，中书备对
贡金之数一百六十七两，今则亡矣。山川之产，何常
之有？又云：宋崇宁中，臣僚游经言胆水可浸铁为铜
者，凡十一所，汀赤水与焉。按旧志，胆水在金山，有上
中下三池，上下水泉涌出，中流潴上池之流。方县治
在锺寮场，民居稠密，池水赤，味苦涩，饮则伤人，以浸
生铁，炼之成铜。后县迁，民散水如常，浸铁亦不复成
铜。盖地气既泄则耗，固如此也。

《萧志》云：县治旧名郭坊，属来苏里。未开县以前，袍山
之阳，林木森郁，有白衣术者过之，指而言曰：“‘袍山苍
苍，朱紫盈坊’。言讫，化白鹤飞去。未几，果迁县于此。”又
云：开县之初，治地得石碑一道，镌诗八句，预知郑尹
之名。今按：其词颇鄙，碑既不存，逸之可也。

《杨志》：蛇山庙有灵蛇山下洪元故居，像其遗骸也，有
印曰“大唐统军之记”，并剑存焉。后火印剑腾去，得之
于平田。《九域志》谓为胜迹。

《杨志》：宋何仙姑居武平县南岩，辟谷定光。佛尝栖东
安岩，谓宜建禅堂，遂以所卜杭地六十亩居之。大郎
井，舍岩宅，施田税四千七百八十秤。仙姑寿至百五
十岁。今祠祀女像，谓之“檀越主。”

来苏里师姑坑有苏姑井。相传坑内居民艰于远汲。
宋时有仙姑过之，为木桶置土坑中，清泉随涌出，甘
冽异常，至今数百年水不涸。乃或者又言“桶亦不坏”，
则诞矣。

《宋郡志》中考证《会要》载：上杭县治，至道二年丙申徙
鳖沙，咸平二年己亥徙语口。萧《志》云：自丙申至己亥
仅四年耳，县岂有两迁耶？长老相传，语口乃鳖沙团
之语口渡非两地也。惜无证据，姑两存之。

旧志：“南塔寺，元致和元年创建。”杨《志》从旧。而又云：“南
塔在嘉泰。”《宋志》有之。前后自相矛盾。今按：王丞献臣
记：宋嘉泰时，造浮图于水南，此必有据旧志为致和
者，误也。又“府志”作“宋政和”，此更属“致和”之转讹耳。
太仓王司寇世贞所辑史科有《陈友定传》，略云：友定
初为元延平路总管。至正己亥十九年，陈友谅遣将
邓“克明寇汀、漳，又围建宁。友定屡战屡捷，克明遁去，
所陷郡县俱复，迁行省参政。辛丑二十一年，开省汀
州，迁左丞。甲辰二十四年，授福建行省平章政事，岁
遣海舶达贡，元主嘉之。明洪武元年，汤和以舟师入
闽，友定仰药，绝而复苏，械送京师死。”然则友定虽专
制一方，未尝叛元而窃据也。今两《旧志》则云，至正二
十五年，县为陈友定所据。《杨志》又云：“至正二十年，江
西陈友谅党红巾贼破县，至二十五年，行省陈友定
复之。”《纪事》《纪年》皆失其实，今悉改正。

两。旧志：石固庙，明洪武中知县刘亨所建。长汀县南
驻扎寨，旧有庙，相传神汉末人御寇死城下，时有显
应，民建庙祀之，号曰石固。一日，庙前小涧涨溢，忽一
像乘流而至，自立于石固庙之左，众异之，号曰猛。《府
志》相同，而又云：后以息火功，封石猛为助威王，石固
为盘瑞王。宋元丰间立庙。及考宋文丞相天祥纪神事实则曰：“神姓石，兄弟二人，长曰固，次曰猛，虔州虔
化里人，隐于农牧。汉高祖时，将军灌婴讨南粤尉赵
佗，固径诣婴军上言扼佗出入之路，由是臣服。婴闻
于朝，爵之不受，召之不至，不知所终。后人怀其德，饶、
信、洪、均、抚、吉咸祀之。”此《九江城隍庙碑》所载也。又《寰
宇记》云：“汉高帝六年，灌婴略定江南至赣，神现于绝
顶峰，告以捷期，有应，凯旋祭以牲酒。”今江东之祠，乃
唐大中初里民周谅刱建。自唐至宋，其御灾捍患，彰
著于群公之诗文。咸淳间郡儒李宗武编录甚详。记
作于咸淳六年。据此，则神之灵不必言，但碑以为人，
记以为神，说亦互异。再考明宋学士濂作《赣州圣济
庙灵迹碑》，其略云：“神姓石氏，名曰固、曰猛，赣人也。生
于秦代，既殁能发祥为神。自汉高祖六年，灌婴馆神
于崇福里，人称石固王庙。及吴杨溥时，署为昭灵王。
宋五封至崇惠显灵昭烈忠佑王，赐庙额曰‘嘉济’。”元
三易封为护国普仁崇惠灵庆圣烈忠佑，复加之以
今额。碑作于洪武四年，此盖主《寰宇志》而言，总与汀、
杭府、《县志》迥别。今以两公撰著推之，在汀当亦相沿
建庙，若志所载，得无耳食而讹乎？

故明时重筑县城，肇工于景泰六年，至天顺六年而
工阻。及拓基改筑，则以成化二年始，八年成。柯少詹
《潜记》“壬辰正月毕工。”盖成化元年为乙酉，八年固为
壬辰也。《徐志》《杨志》皆同。惟《萧志》云：“继役于成化丙戌，
告成于庚寅冬”，庚寅则六年矣，岂板筑先毕，其他楼
橹雉墆之属，更迟期年而始备耶？

《徐志》：“褒忠祠”，祀御史伍公骥、都指挥丁公泉，二像并
列，中坐非数，人力莫举。弘治二年冬十月一夕，丁像
忽自移过西三寸，退后二寸。次早奉祀者见之传报，
邑人竞观，尘迹显然，莫不惊异。此其事颇诞，《杨志》以
为时伍公希闵方任兵备夫有所为也。故刘戬初记，
尚叙丁烈，至李东阳再记，则左之矣。此祀典所在，岂
“可假以惑众乎？”

上杭县境，东西相距，广一百二十五里，南北相距，袤
二百三十五里，《杨志》所载是也。两旧志皆广一百八
十里，袤一百九十里。萧志在永定未定之前，徐志在
永定既分之后，“前”误，“后”更误。而《府志》袤一百一十五
里亦误矣。南境抵广东大埔之石上界亭，乃旧志、《府
志》指海阳之标钱山，皆误。杨志“图界”可证也。北境至
长汀二百四十里。《府志》止一百八十里，其界在张屋
铺石牌。而旧志、《府志》俱在扬州坳西南境接广东之
程乡，以狗闷岭一百九十里为界。而旧志、《府志》指松
源一百六十里，《杨志》图界又止一百四十里。西北境
抵武平之檀岭，实八十里。《杨志》“六十里”皆误也。东南
境至永定界在官田十六里之石牌。《杨志》“图界七十
里。”今按：去官田十里之丰应司仍属杭辖，则杨固有
据乎？

箩峤山在邑东北，俗呼普陀山。按《萧志》《形胜》既云箩
峤覆峙东北，而诸山中乃不载。《徐志》《杨志》有普陀峰，
又皆指白叶场址为言。展转相仍，几失此山真面目，
不可不为表出也。又旧志羊厨山云：“山巅常栖群羊。”
此固不经。《杨志》《府志》改作王寿，而云：“山形端正，若王
者执圭。”则审形又不相类，故从《程乡志》王岐修道之
说为优。

明潮阳林大钦及第假归，道经杭邑，旧有偶句云：“白
水磜头白屋，白鸡啼白昼。”未有对者。大钦随地询名，
去县五里许，得对曰：“黄泥垄口，黄家，黄犬吠黄昏。”人
称其工俪。盖白水磜、黄泥垄二地悉县辖也。
汀郡旧有七里桥，凡饯送者悉集于此。明嘉靖间，御
史丘道隆由里门北上，郡伯查公偕僚属诸绅送之。
丘未至，相待于桥，而桥忽坏，水势冲急，郡伯首罹其
害。时有王绅亦欲往送，而黄蜂群绕衣袂者数次，心
动遂不往，得免于厄。或云：“道隆调外由此也。”

杭邑田少山多，民人稠密，所出谷米，不足供岁需。武
平中堡四乡运米于西郊，民甚赖之。道由赤面石岭，
所称“石下十二排”是也。明弘治间，邑人郭生璘往来
贩负经此，念其岭高苦暑，捐资植松千馀株，以憩行
者，迄今树已成围，舟行每见之。顺治年间，投诚蔡禄
兵驻杭，近郭山木樵采几尽。生璘裔孙举人郭栻、诸
生郭复仪、郭大千等具呈蔡镇流涕跪恳，得允请，且
示禁焉。相近里许，地名“榕潭”，复买山创准提庵，延僧
于中施茶，是可谓能衍先德者矣。

县之北郊冈阜，为县来龙入首处，堪舆家谓为“峦头”，
其山麓不宜缺陷。万历间，有邑人凿池筑室，而地气
泄焉。论者云：“必培补以接其脉”，语颇有理。近日山后
展翼处，民间往往铲锄，其土色赤，雨时竟如淋血状。
知县蒋廷铨严禁立碑，为培护计也。

邑南之挂袍山，初名石壁寨。“挂袍”之名，不知始自何
时，其形颇不相肖，朝见其岭有云，是日即雨。其坳有
庵一区